《题分宜上松晚香堂》
宋代·沈庄可

魏公判相州，始作昼锦堂。
老圃秋色淡，自爱晚节香。
怡斋怀紫绶，得诰归故乡。
葺圃承祖志，构堂先庐傍。
命名仰前哲，阔步追遗芳。
人生随分定，鹏鷃自殊翔。
富贵任适志，余暇聊徜徉。
譬彼兰与菊，托根花卉场。
荣枯有迟速，代谢从暄凉。
百年倏过半，须发各已苍。
多情感会别，聚散安可常。
非惟隔今古，况复阅兴亡。
何以消我忧，一醉万虑忘。
季子久颠沛，买臣早疏狂。
累累暮年印，得失宁相傥。
何如光霁时，呼客同举觞。
静中猿鸟乐，闲处日月长。
愿坚岁寒操，有如傲霜黄。

作者简介：袁州分宜人。徽宗宣和间进士。知钱塘县，嗜菊，庭植常数百本。晚年退居，益放情于菊。后以九月九日死，朱熹哭以诗。